FI Euroopan unionin virallinen lehti L 98/26

KOMISSION ASETUS (EY) N:o 314/2009,

annettu 16 päivänä huhtikuuta 2009,

hävittämisohjelmana toteutettavasta sian- ja naudanlihamarkkinoiden väliaikaisesta poikkeuksellisesta tukitoimenpiteestä Yhdistyneen kuningaskunnan osassa

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 191 artiklan yhdessä sen 4 artiklan kanssa,

sekä katsoo seuraavaa:

(1) Sianlihamarkkinoiden tilanne Irlannissa ja Pohjois-Irlannissa on ollut erityisen kriittinen Irlannista peräisin olevassa sianlihassa hiljattain todettujen korkeiden dioksiinien ja polykloorattujen bifenyylien (PCB) pitoisuuksien vuoksi. Toimivaltaiset viranomaiset ovat toteuttaneet erilaisia toimenpiteitä tilanteen korjaamiseksi.

(2) Irlantilaisille sika- ja nautakarjatiloille toimitettiin saastunutta rehua. Saastuneen rehun osuus sikojen ruokinnassa on hyvin suuri, minkä seurauksena saastuneen rehun kanssa kosketuksissa olleilta tiloilta peräisin olevan sianlihan dioksiinipitoisuus on korkea. Ottaen huomioon sianlihan jäljittämiseen tuotantotiloille asti liittyvät vaikeudet ja saastuneessa sianlihassa todetut korkeat dioksiinipitoisuudet Irlannin viranomaiset päättivät varotoimenpiteenä poistaa markkinoilta kaiken sianlihan ja kaikki sianlihatuotteet.

(3) Ottaen huomioon Irlannin ja Pohjois-Irlannin sianlihamarkkinoita koettelevat poikkeukselliset olosuhteet ja käytännön vaikeudet komissio antoi 17 päivänä joulukuuta 2008 asetuksen (EY) N:o 1278/2008 (2) yksityisen varastoinnin tukena toteutettavista sianlihamarkkinoiden kiireellisistä tukitoimenpiteistä Irlannissa ja 22 päivänä joulukuuta 2008 asetuksen (EY) N:o 1329/2008 (3) yksityisen varastoinnin tukena toteutettavista sianlihamarkkinoiden kiireellisistä tukitoimenpiteistä Yhdistyneen kuningaskunnan osassa.

(4) Lisäksi 11 ja 12 päivänä joulukuuta 2008 kokoontunut Eurooppa-neuvosto kehotti komissiota tukemaan Irlannin viljelijöitä ja teurastamoita osarahoitettujen toimenpiteiden avulla, jotta kyseiset eläimet ja tuotteet voidaan poistaa markkinoilta.

(5) Hävittämisohjelmana toteutettavasta sian- ja naudanlihamarkkinoiden väliaikaisesta poikkeuksellisesta tukitoimenpiteestä Irlannissa 30 päivänä tammikuuta 2009 annetussa komission asetuksessa (EY) N:o 94/2009 (4) säädetään hävittämisohjelmasta, joka koskee tiettyjä saastunutta rehua käyttäneiltä tiloilta peräisin olevia sikoja ja nautoja sekä sianlihatuotteita, jotka ovat suljettuina teurastamoon tai teurastamoiden vastuulla Irlannissa.

(6) Tämän lisäksi komissio päätti 23 päivänä joulukuuta 2008 olla vastustamatta sianlihavalmisteita koskevia dioksiinikontaminaation jälkeisiä erityistoimenpiteitä Irlannissa koskevaa tukiohjelmaa, jäljempänä ’tukiohjelma N 643/2008’ (5). Tukiohjelmaan sisältyy tietyin edellytyksin myönnettävä korvaus muiden jäsenvaltioiden markkinoilta poistettavasta sianlihasta.

(7) Huomattava osa Pohjois-Irlannissa teurastetuista sioista on peräisin Irlannista. Irlannissa tapahtunut rehun saastuminen vaikuttaa epäilemättä myös Pohjois-Irlannin sianlihamarkkinoihin. Kuitenkin ainoastaan Irlannissa teurastetuista sioista saadusta sianlihasta voi saada valtiontukiohjelman N 643/2008 mukaista korvausta, jolloin Pohjois-Irlannissa teurastetuista sioista saatu liha jää kyseisen ohjelman mukaisen korvauksen ulkopuolelle.

(8) Irlannissa tapahtuneella rehun saastumisella oli vaikutuksia myös Pohjois-Irlannin naudanliha-alaan. Yhdistyneen kuningaskunnan viranomaisten mukaan saastunutta rehua oli toimitettu eräille Pohjois-Irlannin nautakarjatiloille. Tämän seurauksena nautaeläimiä oli edelleen suljettuina Pohjois-Irlannin tiloilla, joiden muista nautaeläimistä otetuissa näytteissä on ollut korkeita dioksiinien ja polykloorattujen bifenyylien (PCB) pitoisuuksia. Lisäksi tietty määrä Pohjois-Irlannissa viimeistään 6 päivänä joulukuuta 2008 teurastetuista eläimistä saatua naudanlihaa, joka on varastoituna Yhdistyneessä kuningaskunnassa, on peräisin karjoista, joiden muista nautaeläimistä otetuissa näytteissä on ollut korkeita dioksiinien ja polykloorattujen bifenyylien (PCB) pitoisuuksia.

(9) Rehun saastuminen ja valvontatoimenpiteet, joilla estetään kyseisten nautaeläinten päätyminen ravintoketjuun kansanterveydelle aiheutuvan riskin torjumiseksi, on johtanut tilanteeseen, jossa Pohjois-Irlannin maatilojen tuotantotoiminnan jatkuminen on vakavasti uhattuna. Lisäksi eläinten hyvinvointia koskevat ongelmat jatkuvat, koska kyseessä olevista nautaeläimistä on tullut liian painavia. Joillakin asianomaisista tuottajista on myös huomattavia vaikeuksia rahoittaa rehun ostoja.

(10) Sen vuoksi Yhdistyt kuningaskunta on pyytänyt, että komissio toteuttaa sian- ja naudanlihaa koskevia kiireellisiä lisätukitoimenpiteitä Pohjois-Irlannissa.

(11) Asetuksen (EY) N:o 1234/2007 II osan II luvun I jaksossa säädetään poikkeuksellisista tukitoimenpiteistä. Erityisesti 44 artiklassa säädetään, että eläintautien tapauksessa komissio voi toteuttaa poikkeuksellisia markkinatukitoimenpiteitä, ja 45 artiklassa säädetään, että komissio voi toteuttaa siipikarjanliha- ja muna-aloilla poikkeuksellisia markkinatukitoimenpiteitä ottaakseen huomioon vakavat markkinahäiriöt, jotka liittyvät suoraan kansanterveyden tai eläinten terveyden riskeistä johtuvaan kuluttajien luottamuksen menettämiseen. Pohjois-Irlannin sian- ja naudanlihamarkkinoiden nykyisestä tilanteesta johtuvien käytännön ongelmien ratkaisemiseksi on aiheellista toteuttaa kyseisten markkinoiden tukemiseksi väliaikainen poikkeuksellinen markkinatukitoimenpide, joka vastaa asetuksen (EY) N:o 1234/2007 I jaksossa ja Irlannin osalta asetuksessa (EY) N:o 94/2009 säädettyjä toimenpiteitä.

(12) Kyseinen poikkeuksellinen markkinatukitoimenpide olisi toteutettava sellaisiin nautaeläimiin sovellettavana hävittämisohjelmana, jotka ovat suljettuina Pohjois-Irlannin tiloilla, joiden muista nautaeläimistä otetuissa näytteissä on ollut korkeita dioksiinien ja polykloorattujen bifenyylien (PCB) pitoisuuksia. Lisäksi on aiheellista säätää hävittämisohjelmasta naudan- ja sianlihatuotteille, jotka ovat suljettuina teurastamoon tai teurastamoiden vastuulla ja valvonnassa Yhdistyneessä kuningaskunnassa ja joiden osalta ei ole varmuutta siitä, missä määrin kyseiset tuotteet on saatu naudoista tai sioista, jotka ovat peräisin saastunutta rehua käyttäneiltä tiloilta.

(13) Tämän vuoksi kyseisellä poikkeuksellisella markkinatukitoimenpiteellä olisi ehkäistävä eläinten terveyteen ja hyvinvointiin kohdistuvat kasvavat riskit ja samalla estettävä, että tuotteet, jotka ovat peräisin eläimistä, joissa saattaa olla korkeita saastumispitoisuuksia, joutuvat elintarvike- tai rehuketjuun. Toimenpiteellä olisi myös estettävä tilanne, jossa Pohjois-Irlannin naudan- ja sianlihamarkkinoilla on Irlannin markkinoihin nähden selvästi heikompi kilpailuasema, ottaen huomion asetuksen (EY) N:o 94/2009 mukaisen hävittämisohjelman ja tukiohjelman N 643/2008 mukaiset tukikelpoisuusedellytykset.

(14) Yhteisön olisi osarahoitettava kyseistä poikkeuksellista markkinatukitoimenpidettä. Yhteisön osuus korvauksesta olisi ilmaistava keskimääräisinä enimmäismäärinä eläintä tai naudan- tai sianlihatonnia kohti rajoitetulle määrälle kyseisiä tuotteita, ja toimivaltaisilta viranomaisilta olisi edellytettävä, että ne vahvistavat korvaushinnan ja siten osarahoituksen määrän korvausta saavien eläinten ja tuotteiden markkina-arvon perusteella tietyissä rajoissa.

(15) Toimivaltaisten viranomaisten olisi toteutettava kaikki tarkastukset ja valvontatoimenpiteet, jotka ovat tarpeen tässä asetuksessa säädetyn poikkeuksellisen tukitoimenpiteen soveltamiseksi moitteettomasti, ja niiden olisi ilmoitettava toimenpiteistä komissiolle.

(16) Koska toimivaltaisten viranomaisten oli eläinten terveyteen, kansanterveyteen ja markkinoiden hankintatarpeisiin liittyvistä syistä aloitettava asianomaisten eläinten ja tuotteiden hävittäminen 14 päivästä helmikuuta 2009 eli päivästä, jona Yhdistynyt kuningaskunta esitti pyyntönsä, on tarpeen säätää, että tätä asetusta olisi sovellettava kyseisestä päivästä.

(17) Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Soveltamisala

1. Otetaan Yhdistyneen kuningaskunnan osaa varten käyttöön hävittämisohjelmana toteutettava poikkeuksellinen markkinatukitoimenpide, joka koskee

a) nautaeläimiä, jotka ovat olleet 6 päivästä joulukuuta 2008 Pohjois-Irlannin tiloilla, joiden muista nautaeläimistä otetuissa näytteissä on ollut korkeita dioksiinien ja polykloorattujen bifenyylien (PCB) pitoisuuksia;

b) Pohjois-Irlannissa viimeistään 6 päivänä joulukuuta 2008 teurastetuista eläimistä saatua tuoretta, jäähdytettyä tai jäädytettyä naudanlihaa, joka on varastoituna Pohjois-Irlannissa ja peräisin karjoista, joiden muista nautaeläimistä otetuissa näytteissä on ollut korkeita dioksiinien ja polykloorattujen bifenyylien (PCB) pitoisuuksia;

c) tuoretta, jäähdytettyä tai jäädytettyä sianlihaa, joka on saatu Irlannista peräisin olevista, viimeistään 6 päivänä joulukuuta 2008 Pohjois-Irlannissa teurastetuista eläimistä. Kyseinen sianliha on varastoituna Yhdistyneessä kuningaskunnassa: i) teurastamossa; tai ii) muualla kuin teurastamossa teurastamon vastuulla ja valvonnassa, edellyttäen että teurastamo esittää asiasta toimivaltaisia viranomaisia tyydyttävät todisteet.

2 artikla

Eläinten ja lihan hävittäminen

1. Yhdistyneen kuningaskunnan toimivaltaisille viranomaisille annetaan lupa korvata 1 artiklassa tarkoitettujen eläinten ja lihan hävittäminen, kun tarkoituksena on eläinten teurastaminen ja tuhoaminen kokonaan, eläimistä saatavien sivutuotteiden tuhoaminen kokonaan sekä lihan tuhoaminen asiaa koskevan eläinlääkintälainsäädännön mukaisesti.

Elävien eläinten tuhoaminen on toteutettava toimittamalla ne teurastamoon ja sen jälkeen kun ne on laskettu ja punnittu, kuljettamalla kaikki ruhot renderointilaitokseen, jossa kaikki aines on renderoitava.

Jos eläinten kunto ei kestä kuljetusta teurastamoon, ne voidaan teurastaa tilalla.

Lihan tuhoaminen tapahtuu sen jälkeen, kun liha on punnittu ja kuljetettu renderointilaitokseen, jossa kaikki aines renderoitava.

Kyseiset toimet on toteutettava toimivaltaisten viranomaisten jatkuvassa valvonnassa ja käyttäen standardoituja tarkistusluetteloita, joissa on lomakkeet punnitusta ja laskentaa varten.

2. Toimivaltaisten viranomaisten 1 artiklan a alakohdassa tarkoitettujen eläinten ja b ja c alakohdassa tarkoitettujen tuotteiden hävittämisestä maksama korvaus ei saa ylittää kyseisten eläinten ja tuotteiden markkina-arvoa ajankohtana, joka edelsi Irlannin päätöstä poistaa varotoimenpiteenä markkinoilta kaikki sianliha ja sianlihatuotteet.

Ylikorvausten välttämiseksi toimivaltaisten viranomaisten maksamassa korvauksessa on otettava huomioon muut mahdolliset korvaukset, joihin eläinten toimittajat tai teurastamot voivat olla oikeutettuja.

3. Toimivaltaisten viranomaisten on maksettava tämän asetuksen mukaisesti hävitettävistä tuotteista maksettavaksi kuuluva korvaus sen jälkeen, kun renderointilaitos on vastaanottanut tuotteet ja 4 artiklan 1 kohdan c alakohdan mukaiset tarkastukset on tehty. Toimivaltaisten viranomaisten tämän asetuksen mukaisesti maksama korvaus on oikeutettu yhteisön osarahoitukseen sen jälkeen, kun kyseisten tuotteiden kokonaan tuhoaminen on vahvistettu tarvittavien asiakirjojen ja fyysisten tarkastusten avulla.

Komission asetuksen (EY) N:o 883/2006 (6) 5 artiklan 1 kohdan kolmannen alakohdan a alakohtaa sovelletaan soveltuvin osin.

Ainoastaan menot, jotka on ilmoitettu viimeistään heinäkuulta 2009, voivat saada yhteisön osarahoitusta.

3 artikla

Rahoitus

1. Komissio maksaa kustakin kokonaan tuhotusta eläimestä ja lihasta osarahoitusta 50 prosenttia 2 artiklan 1 kohdan mukaisesti aiheutuneista menoista. Kyseinen osarahoitus vastaa enintään seuraavien keskimääräistä enimmäismäärää:

a) 468,62 euroa eläintä kohti enintään 5 196 naudasta;

b) 3 150,00 euroa naudanlihatonnia kohti enintään 40 naudanlihatonnista.

c) 1 133,50 euroa sianlihatonnia kohti enintään 1 034 sianlihatonnista.

2. Toimivaltaisten viranomaisten on vahvistettava osarahoituksen määrä korvattavaa eläintä ja lihatuotetta kohti 2 artiklan 2 kohdassa tarkoitetun markkina-arvon perusteella ja noudattaen tämän artiklan 1 kohdassa vahvistettuja keskimääräisiä enimmäismääriä.

3. Yhdistyneen kuningaskunnan on ilmoitettava komissiolle viimeistään 31 päivänä elokuuta 2009 korvausmenojen kokonaismäärä sekä niiden nautojen lukumäärä ja luokat ja niiden naudan- ja sianlihan määrä ja tyypit, jotka on hävitetty tämän asetuksen mukaisesti.

4. Jos todetaan, että 2 artiklan 3 kohdan mukaisesti maksetun määrän tuensaaja on saanut korvausta myös vakuutuksesta tai kolmannelta osapuolelta, Yhdistyneen kuningaskunnan on perittävä kyseinen määrä takaisin ja tuloutettava 50 prosenttia siitä Euroopan maatalouden tukirahastolle vastaavien menojen vähennyksenä. Jos 2 artiklan 3 kohdan mukaisesti maksettu määrä oli suurempi kuin saatu korvaus, Yhdistyneen kuningaskunnan on perittävä takaisin kyseistä korvausta vastaava määrä.

4 artikla

Tarkastukset ja tiedottaminen

1. Yhdistyneen kuningaskunnan on otettava käyttöön kaikki tarvittavat toimenpiteet, jotta tätä asetusta voidaan soveltaa asianmukaisesti, ja erityisesti

a) varmistettava, että mitään 2 artiklan mukaisesti korvattuja tuotteita ei joudu elintarvike- tai rehuketjuun, määräämällä asianmukaisesta paikalla suoritettavasta valvonnasta, denaturointiaineista sekä kuljetusten sinetöinnistä;

b) tehtävä vähintään kerran kalenterikuukauden aikana kunkin osallistuvan renderointilaitoksen hallinnollinen tarkastus ja tilintarkastus sen varmistamiseksi, että kaikki ohjelman alusta alkaen tai edellisten tarkastusten jälkeen toimitetut ruhot ja naudan- ja sianliha on renderoitu;

c) tehtävä edellä 1 artiklan c alakohdan ii alakohdassa tarkoitetun muualle kuin teurastamoihin varastoidun tuoreen, jäähdytetyn tai jäädytetyn naudan- ja sianlihan osalta paikalla varaston tarkastus viimeistään 6 päivänä joulukuuta 2008 teurastetuista eläimistä peräisin olevan naudan- ja sianlihan määrän vahvistamiseksi varmistamalla, että kyseinen naudan- ja sianliha on turvallisessa paikassa, helposti tunnistettavissa ja että sitä säilytetään erillään muusta varastosta ja että varastosta poistoon sovelletaan tarvittavia tunnistus- ja punnitustarkastuksia;

d) säädettävä paikalla tehtävistä tarkastuksista ja yksityiskohtaisista tarkastusraporteista, joissa ilmoitetaan erityisesti i) tilalta kuljetettujen eläinten ikäryhmä, luokitus ja kokonaismäärä, eläinten kuljetus- ja saapumispäivämäärä ja -aika teurastamoon; ii) teurastamolta sinetöityinä kuljetettujen ja renderointilaitoksen vastaanottamien ruhojen määrä, eläinten siirtolupa ja sinettien numerot; iii) kun kyse on 2 artiklan 1 kohdan kolmannessa alakohdassa tarkoitetusta teurastuksesta tilalla, tilalla teurastettujen eläinten lukumäärä, tilalta sinetöityinä kuljetettujen ruhojen lukumäärä ja renderointilaitoksen vastaanottama määrä, eläinten siirtolupa ja sinettien numerot; iv) kunkin naudan- ja sianlihatuotteen osalta eläimen, josta tuote saatiin, teurastuspäivämäärä ja kyseisen tuotteen punnitusasiakirja; muualle kuin teurastamoihin varastoidun tuoreen, jäähdytetyn tai jäädytetyn naudan- ja sianlihan osalta paikka ja toimenpiteet, joita on toteutettu kyseisen tuotteen turvaamisen varmistamiseksi varastoinnin ja siirtämisen aikana; v) keräyspaikalta sinetöityinä kuljetettujen ja renderointilaitoksen vastaanottamien naudan- ja sianlihatuotteiden määrät ja luokitus, siirtolupa ja sinettien numerot; vi) edellä b alakohdan mukaisesti edellytetyssä tarkastuksessa tarkastetut seikat, rekisterit ja asiakirjat ja vähintään päivittäinen yhteenveto renderointilaitokseen tuotujen ruhojen, naudan- ja sianlihan määristä, vastaavat renderointipäivämäärät ja renderoidut määrät.

2. Yhdistyneen kuningaskunnan on lähetettävä komissiolle

a) mahdollisimman pian tämän asetuksen voimaantulon jälkeen kuvaus sen täytäntöönpanemista tarkastus- ja raportointijärjestelyistä kaikkien kyseisten toimien osalta;

b) viimeistään 30 päivänä huhtikuuta 2009 yksityiskohtainen kertomus 1 kohdan mukaisesti toteutetuista tarkastuksista.

5 artikla

Interventiotoimenpide

Tämän asetuksen mukaisesti toteutettuja toimenpiteitä on pidettävä neuvoston asetuksen (EY) N:o 1290/2005 (7) 3 artiklan 1 kohdan b alakohdassa tarkoitettuina interventiotoimenpiteinä, joiden tarkoituksena on tasapainottaa maataloustuotteiden markkinoita.

6 artikla

Voimaantulo ja soveltaminen

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 14 päivästä helmikuuta 2009.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 16 päivänä huhtikuuta 2009. Komission puolesta Mariann FISCHER BOEL Komission jäsen

(1) EUVL L 299, 16.11.2007, s. 1.

(2) EUVL L 339, 18.12.2008, s. 78.

(3) EUVL L 345, 23.12.2008, s. 56.

(4) EUVL L 29, 31.1.2009, s. 41.

(5) EUVL C 36, 13.2.2009, s. 2.

(6) EUVL L 171, 23.6.2006, s. 1.

(7) EUVL L 209, 11.8.2005, s. 1.